U-I-180/08
Natisni
Opravilna št.:
U-I-180/08
Datum odločitve:
2. 10. 2008
ECLI:
ECLI:SI:USRS:2008:U.I.180.08
Akt:
Odlok Okrožnega ljudskega odbora za Istro z dne 14. 11. 1948 in Odlok Okrožnega ljudskega odbora za Istro z dne 31. 7. 1951
Izrek:
Pobuda za začetek postopka za oceno ustavnosti Odloka Okrožnega ljudskega odbora za Istro z dne 14. 11. 1948 in Odloka Okrožnega ljudskega odbora za Istro z dne 31. 7. 1951 se zavrže.
Evidenčni stavek:
Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
Geslo:
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Ines Bretz, Republika Italija
Datum vloge:
27. 6. 2008
Vrsta odločitve:
sklep
Vrsta rešitve:
zavrženje
Dokument:
US28317
Dokument v PDF obliki:
U-I-180-08.pdf
81 KB
Prenesite datoteko
U-I-180/08-5
2. 10. 2008
SKLEP
Ustavno sodišče je v postopku za preizkus pobude Ines Bretz, Republika Italija, ki jo zastopa Ervin Dokič, odvetnik v Piranu, na seji 2. oktobra 2008
sklenilo:
Pobuda za začetek postopka za oceno ustavnosti Odloka Okrožnega ljudskega odbora za Istro z dne 14. 11. 1948 in Odloka Okrožnega ljudskega odbora za Istro z dne 31. 7. 1951 se zavrže.
Obrazložitev
1. Pobudnica izpodbija v izreku tega sklepa navedena akta. Predlaga, naj Ustavno sodišče ugotovi, da "odlok Okrožnega ljudskega odbora za Istro z dne 14. 11. 1946[1] in odlok istega odbora z dne 31. 7. 1951 ni veljal na območju Kraljevine Italije oziroma na teritoriju, ki je leta 1954 prešlo pod civilno upravo Jugoslavije na podlagi t. i. Londonskega memoranduma, torej tudi ne na območju tedanjega okraja Koper", in da so "sklepi in odločbe sprejeti na osnovi teh odlokov brez pravnega učinka". Navaja, da so bile z odločbo Komisije Okrajnega ljudskega odbora Piran z dne 27. 12. 1952, ki je bila izdana na podlagi navedenih odlokov, njenemu očetu odvzete nepremičnine, da je kot njegova dedinja sprožila postopek za ugotovitev ničnosti te odločbe in da je ta postopek v teku pred Upravnim sodiščem.
2. Izpodbijana predpisa v času vložitve pobude nista več veljala. Ustavno sodišče praviloma presoja le veljavne predpise. Na podlagi 47. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) lahko presoja neveljavne predpise, če niso bile odpravljene posledice neustavnosti in nezakonitosti.
3. Izpodbijana predpisa nista učinkovala neposredno. Ustavno sodišče je v sklepu št. U-I-174/05 z dne 13. 12. 2007 (Uradni list RS, št. 122/07 in OdlUS XVI, 87) sprejelo stališče, da se lahko tudi v primerih, ko se s pobudo zahteva presoja ustavnosti oziroma zakonitosti predpisa, ki je bodisi prenehal veljati že pred vložitvijo pobude bodisi po vložitvi pobude, pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. Iz razlogov, navedenih v citiranem sklepu, pobudnica ne izkazuje pravovarstvene potrebe iz 47. člena ZUstS za oceno ustavnosti predpisa. Zato je Ustavno sodišče pobudo zavrglo. V zvezi s pobudničinim predlogom, naj Ustavno sodišče ugotovi, da so sklepi in odločbe, sprejeti na podlagi izpodbijanih odlokov brez pravnega učinka, pa Ustavno sodišče pojasnjuje, da za takšno odločanje ni pristojno.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik
Opomba:
[1] Pravilno z dne 14. 11. 1948.